GYLLENE KLUBBEN

Jäsenkirje 1/syksy 2019 Espoo 11.9.2019

Rakkaat gylleneläiset! - Kära gyllenister!

Edellisen klubiemäntämme Eeva-Leena Valveen jäätyä ansaitulle "eläkkeelle" Gyllene klubbenin vetäjän tehtävästä on aika minun, Juha Pohjan, uuden klubi-isäntänne, ottaa vetovastuu kerhomme toiminnasta yhdessä sihteerimme Elina Piiraisen kanssa. Kymmenen ansiokasta vuotta Eeva-Leena tarjosi klubilaisille mahdollisuuden vaihtaa kuulumisia saman alan ihmisten kanssa sekä lukuisilla retkillä, päivällisillä, museoissa ja teattereissa tilaisuuden oppia lisää tai vaan nauttia pohjoismaisesta kulttuurista. Ja mikä olisikaan minulle mieluisampaa kuin yhdessä entisten ruotsinopettajien kanssa tutustua paikkoihin, jotka jollakin tavalla liittyvät ruotsinopettajan "kokemusmaailmaan", ruotsin kieleen tai pohjoismaiseen kulttuuriin. Toukokuussa 2019 olin mukana Gyllene klubbenin 10-vuotisjuhlalounaalla Svenska Klubbenilla esittäytymässä ja kuulemassa, millaista toimintaa kerhollamme on ollut. Eeva-Leenalta olen myös saanut perehdytystä ja opastusta uuteen ja haastavaan tehtävääni.

Olen 54-vuotias ruotsin kielen opettaja Etelä-Tapiolan lukiosta Espoosta, ja toiminut tehtävässäni miltei 30 vuotta. Joitakuita tuttuja kasvoja tunnistinkin juhlaväen joukossa, mm. espoolaisia tai entisaikojen kollegojani tai minua jo opetusharjoittelussa ohjanneita opetusalan veteraaneja. Olen innokas taiteen ja kulttuurin ystävä, puhelias ja ihmisten kanssa mielelläni aikaa viettävä persoona. Ja vaikka minulla on eläkeikään vielä viitisentoista vuotta, koen, että tämä klubi ja sen ohjelma, voisi paremmin kuin hyvin sopia minulle ruotsinopettajatyöni lisäksi uudeksi lempiharrastuksekseni. Toivottavasti voimme entiseen malliin nauttia kulttuurista ja taiteesta sekä toistemme seurasta! Tulevan syksyn ja kevään ohjelmastamme on tulossa sen verran mielenkiintoinen, että toivon gyllenistien runsaslukuista osanottoa tilaisuuksiimme. Yhdessä sihteerimme kanssa olemme varanneet mielenkiintoisia vierailukohteita.

Syyskuun ollessa vielä mökkikautta **aloitamme tiistaina 1.10. klo 15 Helsingissä Hietaniemen hautausmaalla** ruotsiksi opastetulla kierroksella. Tapaaminen on Vanhan Kappelin luona, josta oppaamme Henrik Degerman (intendentti Minnesvårdarna rf.) vie meidät n. 1 h kestävälle mielenkiintoiselle kierrokselle, jonka aikana näemme lukemattomien suomalaisten merkkihenkilöiden hautoja. Kierros on meille maksuton, SRO sponsoroi meitä. Kierroksen jälkeen voivat halukkaat omatoimisesti tutustua aivan vieressä sijaitsevaan, maankuuluun Lapinlahden sairaala-alueeseen. Tämän jälkeen voimme vielä yhdessä siirtyä lähialueelle muistelemaan menneitä retkiä ja vierailuja, tai vaikkapa menneitä työvuosia kahvin merkeissä jossain lähistön kahviloista. **Mukaan mahtuu 20 ensiksi ilmoittautunutta.**
**Ilmoittaudu viim. 23.9. toimiston sähköpostiin** svenska@suomenruotsinopettajat.fi

Seuraavana ohjelmassamme on vierailu **Tove Janssonin kotimuseoon tiistaina 22.10. klo 16 (muuttunut!)** Helsingin Ullanlinnassa, Ullanlinnankatu 1. Maksuton kierros kestää n. 45 minuuttia, ja oppaanamme toimii Sofia Jansson. Tapaamme talon edessä kadulla viimeistään viittä vaille kolme. Älä jätä tätä ainutlaatuista mahdollisuutta käyttämättä, tänne eivät kaikki pääsekään. **Mukaan mahtuu 20. Ilmoittaudu** **viimeistään 15.10.** svenska@suomenruotsinopettajat.fi tai 09 875 2084.

Olemme varanneet lippuja **"Äktenskapsgrejen" -näytelmään ke 20.11. klo 19 Lilla Teaternissa**. Näytelmä on draamaa kolmessa polvessa. **Liput maksavat 31 euroa**. **Maksa lippusi viitteellä 123 viimeistään 15.10.2019 yhdistyksen tilille FI53 8000 1600 0830 01** ja ilmoittaudu samalla sähköpostitse toimistoomme.
Vain ennakkoon maksetut liput lunastetaan.

Seuraavissa kirjeissä kerromme tarkemmin kauden tulevista riennoista. Suunnitelmissa on mm. opastus Helene Schjerfbeckin näyttelyyn Ateneumissa, joululounas joulukuun puolivälissä, tapaaminen nykyisten ruotsinopettajien kanssa ja sokerina pohjalla kevätretki Raaseporiin ja Hangon seudulle.

Lämpimästi tervetuloa mukaan toimintaamme!

Juha Pohja, klubi-isäntä

050 336 0463, juha.pohja@espoo.fi (tiedustelut ohjelmista)

Suomen ruotsinopettajat ry - Svensklärarna i Finland rf

Ratamestarinkatu 11 - Banmästargatan 11

00520 HELSINKI - 00520 HELSINGFORS

Puh./tfn (09) 875 2084

svenska@suomenruotsinopettajat.fi

www.suomenruotsinopettajat.fi

www.facebook.com/ruotsinopettajat